<classify> SERIKALI imeahidi kupitia upya mipaka yake yote ikiwemo kurudishia mawe kwa ajili ya kuwatambua na kuwahudumia wananchi wake.Naibu Waziri wa Mambo ya Nje na Ushirikiano wa Afrika Mashariki, Dk Damas Ndumbaro ameyasema hayo katika ziara ya siku moja ya kukagua mpaka wa Kenya na Tanzania Kijiji cha Jasini kata ya Mayomboni wilayani Mkinga.Katika ziara hiyo mkoani Tanga, Dk Ndumbaro alifuatana na Naibu Waziri wa Fedha na Mipango, Dk Ashatu Kijaji na Mwakilishi wa Naibu Waziri wa Mambo ya Ndani ya Nchi.Katika kijiji hicho, Naibu mawaziri hao walikumbana na changamoto ya wakazi wa kijiji hicho kujenga nyumba Kenya na Tanzania.Hali hiyo imesababishwa na mawe ya mipaka hiyo yaliyowekwa na wakoloni wa Kijerumani na Uingereza kufutika na hata wananchi wengine kutokuzingatia mipaka na eneo hilo kuwa na walowezi wengi kutoka Kenya.Kutokana na takwimu za Wilaya ya Mkinga, ina walowezi 12,000 na kijiji hicho cha Jasini kina walowezi 801 kati ya wakazi 3,666 waliopo.Serikali ipo katika mchakato wa kupitia upya mipaka yake yote ili kupanga maendeleo kwa wananchi wake ikiwemo kutambua Watanzania waishio mipakani, amesema Dk Ndumbaro.Na hili la Watanzania kujenga nyumba moja ipo Tanzania na Kenya ni changamoto kubwa hivyo tumekuja kujiridhisha ili tukifika Dodoma tujue jinsi ya kulitafutia ufumbuzi jambo hili kwa kushirikiana na wenzetu Kenya, amesema.Naibu Waziri wa Fedha na Mipango, Dk Ashatu Kijaji amesema utata wa mipaka ni changamoto kwa kukusanya mapato na kupanga maendeleo.Hii kwetu linatuletea changamoto kubwa ya kukusanya kodi na kuleta maendeleo kwa wananchi kutokana na mwingiliano kati ya Watanzania na Wakenya, amesema Dk Kijaji.Mkuu wa Wilaya ya Mkinga, Yona Mark alimwomba Naibu Waziri Kijaji kuweka ofisi ya Mamlaka ya Mapato TRA katika kijiji hicho ili wakusanye kodi kwa watu wanaoingiza mizigo kutoka Kenya kupitia hapo kinymelela.Mwenyekiti wa Kijiji cha Jasini, Nassoro Mbaruku ameiomba Serikali kuwafungulia wananchi wa kijiji hicho kuendelea na uvuvi kwani ndiyo shughuli yao kuu ya uchumi.  <topic>: KITAIFA 